Návrh

Komuniké

Vláda Slovenskej republiky na zasadnutí dňa...................... prerokovala a vzala na vedomie Správu z kontroly oprávnenosti a výšky uplatnených finančných požiadaviek krajských a okresných úradov na krytie nákladov na záchranné práce a náhradu škôd na majetku miest a obcí spôsobených povodňami na vodných tokoch v SR v roku 2002 a kontroly dodržiavania účelu ich použitia (uznesenie vlády SR č. 989/2002)

	Kontrolu vykonal Úrad vlády SR v spolupráci s krajskými úradmi na základe uznesenia vlády SR č. 1379/2002, ktorým bolo schválené Zameranie kontrolnej činnosti ÚV SR na I. polrok 2003. Cieľom kontroly bolo zistiť oprávnenosť a výšku uplatnených požiadaviek kontrolovanými subjektmi vrátane kontroly dodržania účelu pridelených prostriedkov. V prípade zistení nedostatkov zabezpečiť, aby boli prijaté opatrenia na ich odstránenie.

	Správa obsahuje výsledky z  krajských a vybraných okresných úradov, miest a obcí.   V prílohách Správy sú osobitne uvedené údaje o realizácii finančných prostriedkov na záchranné práce vrátane postreku proti komárom a realizácii na riešenie 50 % škôd na majetku obcí (chodníky, cesty, lávky, mosty).

	V Správe uvedené výsledky kontroly plnenia uznesenia vlády č. 989/2002 preukázali , že jednotlivé procesy verifikácie nákladov na záchranné práce, ako i určovania výšky škôd, kontroly vecnej stránky požiadaviek, sumarizácie ich finančného krytia a účelu použitia, sa nie vo všetkých prípadoch realizovali v súlade s príslušnými právnymi predpismi. K 31. 12. 2002 došlo tak k nevyčerpaniu pridelených prostriedkov štátneho rozpočtu na záchranné práce vo výške 3 815 000 Sk a na riešenie škôd vo výške 29 206 000 Sk.

V krajských úradoch a okresných úradoch, kde sa kontrolou na mieste zistili nedostatky, boli z ich úrovne prijaté termínované opatrenia, ktoré však nemôžu zásadne riešiť nápravu v spôsobe určovania, verifikácie a financovania nákladov a škôd, ktoré už vznikli následkom povodní. Z úrovne vlády odporúčame prijať opatrenie tak, ako je obsiahnuté v návrhu uznesenia, vrátane zabezpečenia spracovania všeobecne záväzného právneho predpisu, ktorý by mal upravovať problematiku povodní.